  Виталий Пронин Воткинск Висён туннэ но уг лябӟы Туэ Вотка карысь но гуртъёсысь 4 сюрс адями кынман висёнъёсын черлаз.Соос пӧлын нылпиос но уно гинэ, вера Роспотребнадзорлэн Воткинск ёросысь ёзэныз кивалтӥсь Татьяна Бакиева. Висён туэ туж секытэн ортче.Кылем арын шуркынмон толэзе ик кызӥсь-кизьнылӥсьёс кылдӥзы ни вал, соослэн лыдзы укыр каллен синэ. Южтолэзь пумын гинэ Двигатель гуртысь нылпи садэз усьтӥзы - отын карантин вал. Озьы ик та нуналъёсы усьтӥськизы Кукуй но Кудрин нылпи садъёсысь кык группаос.Ижкар Азбаръёс чеберскозы Та арня пумозь Ижын улӥсьёс азбаръёсты тупатъянъя программае пыриськон вылысь куриськон гожтыны быгатӥзы на. Таӵеос трос люкаськизы.Иж город администрация ивортӥз: кылем арын выльдэмын вал 101 азбар, висъяськиз 90 миллион манет. Туэ 200 пала азбаръёс воштӥськозы: 179 миллион манет висъямын Россилэн но Удмуртилэн бюджетъёсысьтызы. Эшшо солэсь ог 5 процент мындазэ шедьтыны кулэ луозы на муниципалитетъёс, сомындазэ ик сётыны дась мед луоз калык.  Озьы огъя кужымен кариськизы ке, азбаръёс асфальтэн шобырскозы, кылдозы ӟусъёс, нылпиослы шудон площадкаос.Пичи Пурга 100-тӥез пинал вордскиз Россиысь  загсъёслы 100 ар тырмонэн валче ёросысь нылпи ваён юртын 100-тӥ пиналлэсь вордскемзэ пусйизы.Пичи Пурга черкогуртысь егит кузпалъёслэн Оксана но Роман  Амаковъёслэн  Ксюша нылзы вордскиз. Вож нунылэн атаез Пичи Пургала Вавож ёросысь лыктэмын, со ужаны ветлэ Иже, нош анаез Удмурт кун университетын дышетске. Семьялы ӟечсэ сӥзьыса, вераськизы Пичи Пурга ёрослэн йырыз С. Колодкина, семья ужпумъёсъя отделэн кивалтӥсь Г. Пушкарёва, егитъёслэн «Каскад» центренызы кивалтӥсь С. Токарева но мукетъёс.Сюмси Вормизы Абашевъёс  Митрошур культура юртын ортчиз «Мынам семьяе» ёрос ужрад.Ужрадэ пыриськизы но асьсэлэсь котыр ласянь быгатэмзэс, визьмо но шаплы луэмзэс возьматӥзы Сюмси черкогуртысь 6 семьяос. Устоез луиз Абашевъёслэн семьязы.  Вормисьёсты табере кузь сюрес вите - Сюмсиысь удмурт семья шаермылэсь данзэ Ульяновскын «Семьи Удмуртии - гордость России» вожвылъяськонын утёз.Каракулино Тылобурдоосты витё Усть-Сакля культура юртын но библиотекаын ужасьёс бадӟым классъёсын дышетскись удмурт, ӟуч но пор нылпиосын но егитъёсын ӵош, инкуазьлы но тазалыклы сӥзьыса, «Поле чудес» визь сынан ортчытӥзы.Пиналъёс но егитъёс котькуд юанлы мылысь-кыдысь валэктонъёс сётъязы, инкуазьлэсь чеберзэ суред вылэ пуктӥзы.- Ӝоген асьме шаере вуозы ни шуныт пала кошкем тылобурдоос, - вера ужрадэз радъясь Наталья Ижболдина. - Пиналъёс доразы атайёсынызы ӵош лэсьтэм шырчик  умортооссэс вайизы. Кинлэн чебергес пӧрмем - синпель кузьым басьтӥз.Балезино Ву кырсёмиз Балезино каргуртын та арня кутсконын пытсамын вал вань школаос,  нылпи садъёс.Талы муг луиз кранъёсысь бызись кырсь ву. Балезиноын, Кестым но Кожиль гуртъёсын улӥсьёс  ӝожтӥськыны кутскизы, ву кыед зын луиз шуыса. Соин валче Чупчи, Юнда шуръёсты али эскеро Инкуазь узырлыкъёсъя но инкуазез утёнъя министерствоысь специалистъёс. Вань малпан: шуръёсы сюрыны быгатӥз кыӵе ке фермаысь кырсь.Шаркан  Ӵыпетъёс юнэсь Ёросысь гурт поселениослэн кивалтӥсьёссы  кенешонэ люкаськылӥзы. Эскерем ужпумъёс пӧлын валтӥсез луиз тудву ӧръяськонлы дасяськон.Ёросын 200 пала пичи тыметъёс, бадӟымъёсыз - 5. Гурт поселениос ваньзэ соосты чакласа возё. Та нуналъёсы эшшо одӥг пол эскерыса котырскизы на. Кышкыт учыръёс луыны кулэ ӧвӧл, ӵыпетъёс юнэсь. Калык но алэмын ни, йӧ вылэ потаны кышкыт луиз - со тани-тани вырӟоз.Шаерамы 800 пала ӵыпетъёс, бадӟымъёсыз Ижын, Воткаын, Камбаркаын но Яр ёросысь Пудэмын интыяськемын. 7 ёросъёсысь шуръёс вылын йӧ пуштытъян ортчытэмын ини.Юкаменск Эмъян удыслэн толлоез Ёросысь нылпиос мыло-кыдо тодматско эмъян удыслэн толло нуналэныз - шаертодонъя музей «Ортчем даурысь эмъян удыс» адӟытон радъяз.Сӥземын со ёрос больница кылдэм дырысен 35 ар но Россиысь тазалыкез утён удыслы 115 ар тырмонлы. Адӟытонэ поттэмын ог 100 пала вашкала экспонатъёс - ваньмыз соос ас вакытаз кутӥськизы йӧнатонын. Нылпиос соосты киязы кутыса ик бергато. Нош ёрос больницаысь специалистъёс возьмато, кызьы, малы соос кулэ луылӥзы.Красногорск  Воргоронъёс выйизы 6-тӥ апреле ёросысь Дёбы гуртлы матысь Убыть шурын выйиз 49 аресъем  пиосмурт.Воргорон Зотово гуртын улӥсь тодмоез доры ветлэм вылэм. Ӝыт пал Дёбые бертон сюрессэ вакчиятон понна шур вамен потоно кариськем. Но йӧ пиосмуртэ чидамтэ.2 нунал ортчыса, та выллем ик шудтэм учыр луиз Вотка ёросысь Вотка шурын. Адӟисьёс верамъя, воргорон йӧ вылэ потэм кудӟыса. Солэн нимыз-тулыз тодмо ӧвӧл на.  Кизнер Техника дась бусые потыны Ёросысь бадӟым люкетэз хозяйствоос дась гырон-кизёнлы - тае возьматӥз техосмотр. Йылпумъяськиз со таяз арняе.Эскеронъёсты нырысьёсыз пӧлын но туж ӟеч ортчизы Мичурин нимо, «Сарамат», «Бемыжский» эштосъёс, кӧня ке фермер хозяйствоос. Соос сьӧры кыстӥськизы мукетъёсыз но. Ёрос администрациысь но, Гостехнадзорысь но валтӥсь  специалистъёслэн мылкыдзы умой: тулыс каньыл ортчыны кулэ! Техника тырмыт, кылем, валля аръёсы гинэ кӧня ке хозяйствоос выль тракторъёс басьтӥзы, нош туэ «Новый путь» СПК басьтӥз КСУ косилка.Дэбес Быдэс ёрос кайгыре    Ниж-Пыхта муниципал кылдытэтлэн йырыз, 26 аресъем Григорий Ложкин, но специалист-эксперт, 48 аресъем Эльвина Стрелкова, сюрес вылын шуккиськон учыре шедьыса, быризы.Соос берто вал Чупчидур гуртысь кенеш ортчытэмзы бере. Аргуртысь Григорий Геннадьевич кылем арын 28-тӥ сентябрьысен гинэ Ниж-Пыхта муниципал кылдытэтэн кивалтыны кутскиз вал. Кузпалэныз ӵош 2 аресъем пи будэтӥзы, ӝоген вордскыны кулэ кыкетӥ пиналзы. Эльвина Васильевна  6 ар талэсь азьло картсэ ватӥз вал, 2 нылпиоссы кылизы. Муниципал кылдытэтын ужасьёсты 12-тӥ апреле быдэс ёросэн ватӥзы.Глазов Шудоос шедёзы финалэ Глазов ёросысь арлыдоослэн огазеяськонзылы туэ 30 ар тырме.Таин валче городысь но гуртъёсысь арлыдоослэн коллективъёссы куспын «Арлыд милемлы уг люкеты» вожвылъяськон радъяське. Таӵе ужрад нырысь ик ортчиз 6-тӥ оштолэзе Дзякино культура дворецын. Дзякиноысь сяна, отчы пыриськизы Кожильысь но Чураысь песянайёс но песятайёс. Кин кылбур лыдӟиз, кин эктӥз, кин аслэсьтыз гожтэм чуръёссэ кисьтӥз, кин керттэм-чильпам киужъёсыныз паймытӥз.Вуоноез таӵе вожвылъяськон радъяськоз Кечпигуртысь культура юртын. Тужгес ӟеч коллективъёс вожвылъяськонлэн финалаз шедёзы, йылпумъян концерт ортчоз Глазовын.   